**Predkladacia správa**

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 193/2016 Z. z. o sprístupňovaní rádiových zariadení na trhu v znení nariadenia vlády Slovenskej republiky č. 332/2019 Z. z. (ďalej len „návrh nariadenia vlády Slovenskej republiky“) predkladá predsedníčka Úradu pre normalizáciu, metrológiu a skúšobníctvo Slovenskej republiky na základe návrhu na určenie gestorských ústredných orgánov štátnej správy a niektorých orgánov verejnej moci zodpovedných za prebratie
a aplikáciu smerníc, ktorý vláda Slovenskej republiky vzala na vedomie dňa 12. apríla 2023.

Návrh nariadenia vlády Slovenskej republiky je aproximačné nariadenie vlády Slovenskej republiky, ktoré je vláda Slovenskej republiky oprávnená vydať podľa § 2 ods. 1 písm. g) a h) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov.

Cieľom návrhu nariadenia vlády Slovenskej republiky je zabezpečiť transpozíciu smernice Európskeho parlamentu a Rady (EÚ) 2022/2380 z 23. novembra 2022, ktorou sa mení smernica 2014/53/EÚ o harmonizácii právnych predpisov členských štátov týkajúcich sa sprístupňovania rádiových zariadení na trhu (Ú. v. EÚ L 315, 07.12.2022) (ďalej len „smernica (EÚ) 2022/2380“). Nariadením vlády Slovenskej republiky č. 193/2016 Z. z. o sprístupňovaní rádiových zariadení na trhu v znení nariadenia vlády Slovenskej republiky č. 332/2019 Z. z. (ďalej len „nariadenie vlády č. 193/2016 Z. z.“) je zabezpečená transpozícia smernice Európskeho parlamentu a Rady 2014/53/EÚ zo 16. apríla 2014 o harmonizácii právnych predpisov členských štátov týkajúcich sa sprístupňovania rádiových zariadení na trhu, ktorou sa zrušuje smernica 1999/5/ES (Ú. v. EÚ L 153, 22.5.2014) v platnom znení.

Návrhom nariadenia vlády Slovenskej republiky sa bude upravovať nariadenie vlády
č. 193/2016 Z. z., a to najmä prevzatím ustanovení týkajúcich sa vybraných rádiových zariadení uvedených v smernici (EÚ) 2022/2380, pre ktoré sa ustanovujú spoločné nabíjacie zariadenia (nabíjačky), ktorými sú napríklad mobilné telefóny, tablety, digitálne fotoaparáty, elektronické čítačky, slúchadlá a pod. Ďalej sa ustanovia požiadavky na spoločné nabíjacie rozhranie, na spoločný komunikačný protokol nabíjania, možnosti dodania rádiového zariadenia koncovému užívateľovi bez nabíjacieho zariadenia, požiadavky na označovanie nabíjacieho zariadenia a informácie poskytované spotrebiteľom. Používanie spoločných nabíjacích zariadení pre rôzne typy rádiových zariadení bude viesť k celkovému zvýšeniu pohodlia spotrebiteľov a zníženiu množstva elektronického odpadu, ktorý vzniká z elektrických a elektronických zariadení.

Transponovaním smernice (EÚ) 2022/2380 sa zabezpečí súlad vnútroštátneho právneho poriadku Slovenskej republiky s právom Európskej únie.

Predložený návrh nariadenia vlády Slovenskej republiky nie je predmetom vnútrokomunitárneho pripomienkového konania.

Návrh nariadenia vlády Slovenskej republiky bol v dňoch od 17. mája 2023
do 24. mája 2023 predmetom predbežného pripomienkového konania, v rámci ktorého Stála pracovná komisia Legislatívnej rady vlády Slovenskej republiky na posudzovanie vybraných vplyvov zaujala k materiálu súhlasné stanovisko, pričom odporučila predkladateľovi jeho dopracovanie. Predkladateľ v zmysle odporúčaní materiál upravil.

Návrh nariadenia vlády Slovenskej republiky bol v dňoch od 12. júna 2023
do 30. júna 2023 predmetom medzirezortného pripomienkového konania. Návrh nariadenia vlády Slovenskej republiky sa predkladá do ďalšieho štádia legislatívneho procesu bez rozporov.

Účinnosť návrhu nariadenia vlády Slovenskej republiky sa navrhuje od 28. decembra 2024 pre mobilné telefóny, tablety, digitálne fotoaparáty, slúchadlá, slúchadlá s mikrofónom, ručné konzoly pre videohry, prenosné reproduktory, elektronické čítačky, klávesnice, myši, mobilné navigačné systémy, slúchadlá do uší a od 28. apríla 2026 pre laptopy tak, aby bol dodržaný termín na prebratie smernice (EÚ) 2022/2380.